Як пісала Радыё Свабода, 45-гадовы Алан Сміт родам з Курдыстану, жыў у Лондане. Разам з жонкай яны мелі ў Польшчы кампанію, якая займалася наладжваннем бізнес-сувязяў курдскіх і еўрапейскіх бізнесоўцаў і арганізоўвала ў Еўропе лекаванне пацыентаў з Блізкага Усходу. Прыехаўшы ў Беларусь, Сміт дапамагаў грамадзянцы Курдыстану, інвалідцы, якая законна, па візе, прыбыла ў Беларусь, аформіць дазвол на знаходжанне ў Беларусі. Пазней высветлілася, што тая жанчына, разам са сваёй сям’ёй — усяго 6 чалавек — збіраліся міграваць далей у Еўрасаюз. Алану, які не меў дачынення да перасячэння імі мяжы, інкрымінавалі арганізацыю незаконнай міграцыі. У судзе сваю віну Алан не прызнаў, смела заявіўшы аб ужыванні за кратамі катаванняў.